3 สิ่งที่ควรทําต้อนรับปีใหม่
ในช่วงสัปดาห์สุดท้ายของปีที่เหลือเพียงอีกแค่ 3 วันทำการ หลายคนเริ่มวางแผนหยุดยาวไปเที่ยว
28 ธ.ค. 2554

ในช่วงสัปดาห์สุดท้ายของปีที่เหลือเพียงอีกแค่ 3 วันทำการ หลายคนเริ่มวางแผนหยุดยาวไปเที่ยว 
โดย..อุมาพันธ์ เจริญยิ่ง
หรือไม่ก็อยู่ในช่วงเดินสายสวัสดีปีใหม่กัน ก็ต้องระวังน้ำหนักกันหน่อยนะคะ เพราะหน้าเทศกาลมีงานเลี้ยงและขนมเยอะเหลือเกิน ในช่วงหยุดยาว 4 วัน
ที่เราได้เฮกันนี้ จริงๆ แล้วมีหลายอย่างที่ควรทำ ไม่ว่าจะเป็นการเก็บความทรงจำดีๆ เก็บบ้านให้เข้าที่เข้าทาง ไปจนถึงเตรียมเก็บเกี่ยวผลตอบแทนจากการลงทุนค่ะ 
ถ้าจะเริ่มจากการเก็บความทรงจำดีๆ ก็แนะนำว่าลองหยิบกระดาษปากกามาจดรายชื่อคนที่เรารัก หรือคนที่เราอยากส่งความปรารถนาดีไปให้ ทั้งที่อยู่ไกลหรืออยู่ใกล้ ช่วงที่เราเดือดร้อนมีใครที่คอยให้ความช่วยเหลือ หรือคนที่เราสามารถพักพิงใจได้ตลอดเวลา 
ช่วงปีใหม่เป็นช่วงเวลาดีๆ ที่จะส่งคำขอบคุณ หรือส่งของขวัญแทนใจไปให้ค่ะ ซึ่งเดี๋ยวนี้การ์ดขอบคุณทางอิเล็กทรอนิกส์ก็สะดวก รวดเร็วดีนะคะ ส่วนคนที่ชอบส่งความสุขทาง SMS ก็ขอเตือนว่า เวลาส่ง SMS ทั้ง Group เพื่อนของเรา เขาไม่ได้นับเป็นส่งครั้งเดียวนะคะ นับแยกตามรายชื่อค่ะ ระวังอย่าส่งเพลินจนเกินงบ 
สำหรับการเก็บบ้านไม่ว่าบ้านท่านจะท่วมหรือไม่ท่วมก็ตาม แนะนำว่า การเก็บบ้านเป็นเรื่องที่ควรทำต้อนรับปีใหม่ค่ะ เพราะจะได้ทิ้งสิ่งที่ไม่จำเป็นออกไปไม่ให้รกบ้าน ของบางอย่างที่ดูดี แต่ไม่ได้หยิบใช้เลยมาเป็นปีแล้ว ก็ได้เวลาตัดใจรวบรวมไปบริจาคดีกว่าเพราะอยู่กับเราไม่ได้ใช้ ให้คนที่เขาไม่มีได้ใช้จะเป็นประโยชน์กว่า แถมยังได้บุญด้วย 
การเก็บบ้านบางทีทำให้เจอของที่หายไปนาน หรือของบางอย่างที่ซื้อแล้วลืมใช้ ก็เป็นการประหยัดไปในตัว ไม่ต้องซื้อซ้ำอีก นอกจากนี้ ยังทำให้สะอาด ไม่รก ลดเรื่องของอุบัติเหตุ เป็นที่อยู่อาศัยของสัตว์ต่างๆ ได้ ส่วนบ้านไหนที่ถูกน้ำท่วมทิ้งเถิดค่ะอย่าเสียดาย เพราะภายใต้หน้าตาที่ยังพอดูดีนั้น เปิดเข้าไปข้างในอาจมีเชื้อราอยู่ได้ ต้องยอมตัดใจทิ้งของที่มีคุณค่าทางจิตใจ เพราะน้ำที่ท่วมเป็นน้ำสกปรกค่ะ อย่าเก็บไว้เลย 
มาถึงการเก็บเกี่ยวผลตอบแทนจากการลงทุน ก็ต้องบอกว่าช่วงปีใหม่เป็นช่วงหยุดมานั่งตรวจสอบเงินลงทุนของเรากันค่ะว่า งอกเงยมากน้อยแค่ไหนในปี 2554 ที่ผ่านมาขาดทุนหรือว่ากำไรกันบ้างหรือเปล่า มีข้อผิดพลาดตรงไหนที่ต้องแก้ไข ช่วงหุ้นขึ้นจะขายออกทำกำไรบ้างรึเปล่า ที่ติดดอยอยู่ไม่ว่าจะดอยทองคำ หรือดอยอื่นๆ หนาวกันมานานแล้ว ก็ควรสำรวจและกำหนดจุดไว้ว่า 
จะรอถึงเมื่อไหร่ที่จะขายเอาทุนมา ขายตัดขาดทุน หรือจะรอจนกำไร ส่วนการลงทุนที่มีเงื่อนไข อย่างเช่น กองทุนรวมหุ้นระยะยาว (Long Term Equity Fund หรือกองทุน LTF) ก็ได้เวลาสำรวจว่า ครบกำหนดแล้วหรือยัง ถ้าครบแล้วจะได้วางแผนในการลงทุนต่อว่า จะขายคืน หรือถือต่อ สำหรับการนับเงื่อนไขการลงทุนของกองทุน LTF ก็คือ 5 ปีปฏิทิน 
ในปี 2555 ที่จะถึงนี้ ผู้ที่ซื้อกองทุน LTF ในปี 2551 จะเริ่มขายคืนได้แล้วค่ะ ก่อนการขายคืนต้องเข้าใจกันก่อนว่า เมื่อครบเงื่อนไขการลงทุนไม่ได้หมายความว่า ท่านต้องขายในทันที ยังสามารถถือต่อได้ หรือจะขายคืนเมื่อไหร่ก็ได้ ถ้าได้กำไรตามที่ต้องการแล้ว 
ส่วนกรณีการลงทุนในกองทุนรวมเพื่อการเลี้ยงชีพ (Retirement Mutual Fund หรือกองทุน RMF) นั้น ก็ต้องบอกว่า เงื่อนไขลงทุนมีหลายชั้นกว่า ไม่ได้ดูเพียงแค่ปีปฏิทิน ต้องสำรวจว่าท่านลงทุนครบ 5 ปีวันชนวันแล้วหรือยัง เช่น ลงทุนครั้งแรกวันที่ 1 มิ.ย. การนับ 5 ปีก็จะเริ่มหมุนที่วันที่ 1 มิ.ย.นะคะ 
นอกจากนี้ ยังต้องมีการลงทุนมาไม่น้อยกว่า 5 ปี และอายุครบ 55 ปีบริบูรณ์ด้วย โดยอายุจะนับครบอายุที่วันเกิดค่ะ จึงจะขายได้ค่ะ แนะนำว่า หากต้องการขายคืนกองทุน RMF ควรจะต้องตรวจสอบเงื่อนไข ให้ละเอียดว่าได้ทำตามครบถ้วนแล้วหรือยังค่ะ ไม่งั้นอาจจะผิดเงื่อนไขได้ 
สำหรับผู้ที่เก็บเกี่ยวผลตอบแทนกันไปแล้วในปี 2554 จากการขายคืนกองทุน LTF และกองทุน RMF ก็อย่าลืมเตรียมยื่นภาษีภายในเดือน มี.ค. 2555 ด้วย ถึงแม้ว่าท่านจะทำถูกต้องครบถ้วนตามเงื่อนไขทุกอย่าง เพราะการยื่นภาษีเป็นการแสดงให้เห็นว่าท่านมีเงินได้ที่ได้รับยกเว้นภาษีเกิดขึ้น โดยในการยื่นให้ใช้แบบ ภ.ง.ด. 90 ค่ะ
นอกจากเก็บความทรงจำ เก็บบ้าน เก็บเกี่ยวผลตอบแทนแล้ว ในช่วงโอกาสขึ้นปีใหม่ก็ขอเชิญชวนให้ไปทำบุญกันค่ะ บางคนอาจจะไปสวดมนต์ไหว้พระข้ามปี หรือไปไหว้สิ่งศักดิ์สิทธิ์ที่เคารพนับถือ ก็ถือว่าเป็นสิ่งดีเอาฤกษ์เอาชัย ที่จะช่วยให้จิตใจสบาย สงบ และมีความสุขค่ะ ส่วนท่านไหนที่มีกำลังก็เป็นโอกาสดีที่จะบริจาคให้กับคนที่ขาดแคลนนะคะ นอกจากจะได้แบ่งปันแล้วยังได้กุศลด้วย
ปี 2554 กำลังจะผ่านไป ทิ้งความทุกข์ ความเศร้า และเตรียมเปิดรับสิ่งดีๆ ที่จะเข้ามาในปี 2555 กัน ลาทีปีเก่า สวัสดีปีใหม่ล่วงหน้าค่ะ